《过弹筝峡》
宋代·李复

悠悠薄洛水，东出弹筝峡。
昔人感秋声，舞跃中音节。
我来跨官感，屡渡随曲折。
水寒石齿涩，鸣调苦悲咽。
应有征人泪，泠然洒清血。
含恨变旧音，冷照关山月。
衮衮东入海，余情流未歇。
掩耳不能听，挥鞭急超越。
穿云望前垒，晚路山雨滑。
去远犹自闻，回肠危欲绝。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。